SL Uradni list Evropske unije C 183/13

Poslovnik odbora za pritožbe (Uredba (EU) št. 182/2011)

Ki ga je odbor za pritožbe sprejel 29. marca 2011

2011/C 183/05

ODBOR ZA PRITOŽBE JE –

ob upoštevanju Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (1), ter zlasti člena 3(7) Uredbe,

ob upoštevanju predloga Komisije –

SPREJEL NASLEDNJI POSLOVNIK:

Člen 1

Splošni predpisi o sklicu seje

1. Brez poseganja v člen 2, kadar se predsednik odbora v skladu s členom 5(3) in (4) Uredbe (EU) št. 182/2011 odloči, da predloži zadevo odboru za pritožbe, nemudoma obvesti člane odbora in stalna predstavništva držav članic (v nadaljnjem besedilu: stalna predstavništva) o svoji odločitvi. Datum tega obvestila se šteje za datum predložitve zadeve odboru za pritožbe. Obvestilu o predložitvi zadeve odboru za pritožbe se priloži končni osnutek izvedbenega akta, kakor je bil predložen v glasovanje v odboru.

2. V primerih iz člena 7 Uredbe (EU) št. 182/2011 predsednik odbora nemudoma predloži izvedbeni akt odboru za pritožbe. Datum te predložitve se šteje za datum predložitve zadeve odboru za pritožbe.

3. V skladu s tretjim pododstavkom člena 3(7) Uredbe (EU) št. 182/2011 se odbor za pritožbe sestane najhitreje 14 koledarskih dni in najpozneje šest tednov po datumu predložitve zadeve.

4. Razen v ustrezno utemeljenih primerih predsednik skliče sejo v 14 dneh od predložitve osnutka izvedbenega akta in osnutka dnevnega reda odboru za pritožbe.

5. V skladu s petim pododstavkom člena 3(7) Uredbe (EU) št. 182/2011 predsednik odbora določi datum seje odbora za pritožbe v tesnem sodelovanju s člani odbora, da bodo države članice in Komisija lahko zastopane na ustrezni ravni.

Komisija se v ta namen z državami članicami posvetuje o različnih možnih datumih seje. Države članice lahko v zvezi s tem sporočijo svoje predloge in navedejo raven zastopnikov, ki se jim zdi primerna in ki mora biti dovolj visoka ter horizontalna, vključno na ministrski ravni. Praviloma raven zastopnikov ne sme biti pod ravnjo članov odbora stalnih predstavništev vlad držav članic. Komisija ta mnenja čim bolj upošteva.

Člen 2

Sklic seje v primeru osnutkov dokončnih protidampinških ali izravnalnih ukrepov

1. V primerih iz člena 5(5) Uredbe (EU) št. 182/2011 začne Komisija posvetovanja z državami članicami takoj po glasovanju.

2. Predsednik obvesti člane odbora in stalna predstavništva držav članic o izidu posvetovanj iz odstavka 1 ter glede na ta izid predloži odboru za pritožbe:

(a) različico osnutka izvedbenega akta, o kateri je odbor glasoval; ali

(b) spremenjeno različico osnutka izvedbenega akta.

Datum predložitve iz prvega pododstavka se šteje za datum predložitve zadeve odboru za pritožbe. Rok za to je najhitreje 14 koledarskih dni in najpozneje en mesec po seji odbora.

3. V skladu z drugim pododstavkom člena 5(5) Uredbe (EU) št. 182/2011 se odbor za pritožbe sestane najhitreje 14 koledarskih dni in najpozneje en mesec po datumu predložitve zadeve.

4. V skladu z drugim pododstavkom člena 5(5) Uredbe (EU) št. 182/2011 roki iz tega člena ne posegajo v dejstvo, da je treba spoštovati roke iz zadevnih temeljnih aktov.

Člen 3

Dokumentacija za člane odbora za pritožbe

1. Predsednik odbora za pritožbe pripravi dnevni red in ga predloži odboru za pritožbe.

2. V skladu s členom 1(4) predsednik odbora za pritožbe pošlje vabilo, osnutke izvedbenih aktov in druge dokumente za sejo članom odbora za pritožbe dovolj časa pred sejo ob upoštevanju nujnosti in kompleksnosti zadeve, najpozneje pa 14 koledarskih dni pred sejo. Dokumenti se pošljejo v skladu s členom 11(2).

Člen 4

Mnenje odbora za pritožbe

1. Odbor za pritožbe da svoje mnenje o osnutku izvedbenega akta ali o izvedbenem aktu v primerih iz člena 7 Uredbe (EU) št. 182/2011 v roku, ki ga določi predsednik tega odbora v skladu s členom 3(3) in tretjim pododstavkom člena 3(7) Uredbe (EU) št. 182/2011.

2. V skladu s členom 3(4) in členom 6(2) Uredbe (EU) št. 182/2011 si predsednik prizadeva poiskati rešitve, ki bodo deležne največje možne podpore v odboru za pritožbe. Pred glasovanjem odbor za pritožbe obvesti, na kakšen način so se upoštevali razprave in predlogi za spremembe, zlasti tisti predlogi, ki so bili deležni široke podpore članov odbora za pritožbe.

3. Odbor za pritožbe v skladu s členom 6(1) Uredbe (EU) št. 182/2011 da mnenje s kvalificirano večino.

Z odstopanjem od prvega pododstavka odbor za pritožbe v skladu s členom 6(5) Uredbe (EU) št. 182/2011 do 1. septembra 2012 da mnenje o osnutkih dokončnih protidampinških ali izravnalnih ukrepov z navadno večino svojih članov.

4. Če noben član odbora za pritožbe temu ne nasprotuje, lahko predsednik brez uradnega glasovanja v odboru za pritožbe izjavi, da daje odbor za pritožbe pozitivno mnenje o osnutku izvedbenega akta na podlagi konsenza.

5. Predsednik lahko po posvetovanju s člani odbora za pritožbe na lastno pobudo ali na zahtevo člana odbora preloži glasovanje o posamezni zadevi do konca seje ali na naslednjo sejo.

6. Kadar odbor za pritožbe ne da mnenja, predsednik čim prej obvesti člane tega odbora, ali namerava Komisija sprejeti zadevni osnutek izvedbenega akta.

Člen 5

Zastopanje in sklepčnost

1. Vsaka država članica se šteje za enega člana odbora za pritožbe. Vsak član odbora za pritožbe odloča o sestavi njegove delegacije ter o tem obvesti predsednika in ostale države članice, da se doseže čim bolj enotna raven na seji odbora za pritožbe. Sestava vsake delegacije se predsedniku odbora za pritožbe sporoči v razumnem času, najpozneje pa pet koledarskih dni pred sejo odbora za pritožbe.

2. povrne potne stroške samo za eno osebo na državo članico.

3. Delegacija države članice lahko zastopa največ še eno državo članico. Zastopana država članica to sporoči predsedniku pred sejo ali najpozneje pred sejo ali najpozneje pred glasovanjem.

4. Za odbora za pritožbe se zahteva prisotnost večine držav članic. To pravilo velja tudi, ko odbor za pritožbe sprejme mnenje soglasno. Vendar, če se na podlagi člena 3(3) ali (7) Uredbe (EU) št. 182/2011 odboru za pritožbe izteče rok za sprejetje mnenja, je treba za namene člena 6(3) te uredbe šteti, da odbor za pritožbe mnenja ni sprejel.

Člen 6

Tretje osebe in strokovnjaki

1. Predstavniki tretjih držav ali organizacij, ki so na podlagi zavezujočega pravnega akta imeli pravico, da so prisotni na seji odbora, so vabljeni, da se udeležijo sej odbora za pritožbe.

2. Predstavniki držav pristopnic so vabljeni, da se udeležijo sej odbora za pritožbe od dne podpisa pristopne pogodbe.

3. Če se z navadno večino članov odbora za pritožbe ugodi zahtevi za prisotnost predstavnikov organov oziroma uradov Unije, kot tudi agencij Unije, ki imajo v skladu s temeljnim aktom vlogo pri sprejemanju izvedbenega akta, se jih povabi na sejo. Predsednik lahko odloči tudi o vabilu takih predstavnikov na lastno pobudo. Vendar se njihovo sodelovanje na seji lahko zavrne z navadno večino držav članic.

4. Predstavniki tretjih oseb iz odstavkov 1, 2 in 3 pri glasovanju odbora za pritožbe niso prisotni in ne sodelujejo.

5. Sej odbora za pritožbe se ne smejo udeležiti nobene druge tretje osebe ali strokovnjaki, ki niso del delegacije države članice.

Člen 7

Pisni postopek

1. Predsednik lahko v skladu s členom 3(5) Uredbe (EU) št. 182/2011 pridobi mnenje odbora za pritožbe na podlagi pisnega postopka. Zlasti lahko mnenje odbora za pritožbe pridobi na podlagi pisnega postopka, kadar je odbor za pritožbe o osnutku izvedbenega akta že razpravljal na svoji seji.

2. Predsednik obvesti člane odbora za pritožbe o izidu pisnega postopka čim prej, najpozneje pa 14 koledarskih dni po izteku roka.

Člen 8

Administrativna podpora

Administrativno podporo odboru za pritožbe zagotavlja Komisija.

Člen 9

Zapisnik in zbirno poročilo s seje

1. Za namene člena 3(6) Uredbe (EU) št. 182/2011 se zapisnik vsake seje sestavi na odgovornost predsednika. Člani odbora za pritožbe imajo pravico zahtevati, da se njihovo stališče zabeleži v zapisnik. Predsednik pošlje zapisnik članom odbora za pritožbe čim prej, najpozneje pa en mesec po seji.

Člani odbora za pritožbe pisno sporočijo predsedniku morebitne pripombe na zapisnik. V primeru nesoglasja odbor za pritožbe o zadevi razpravlja. Če se nesoglasje ne razreši, se zadevne pripombe priložijo končnemu zapisniku.

2. Za namene člena 10 Uredbe (EU) št. 182/2011 je predsednik odgovoren za pripravo zbirnega poročila, ki vsebuje kratek opis vsake točke dnevnega reda in izid glasovanja o vseh osnutkih izvedbenih aktov, predloženih odboru za pritožbe. V zbirnem poročilu se ne navedejo stališča posameznih članov v razpravah odbora za pritožbe.

Člen 10

Seznam navzočih

Na vsaki seji sestavi predsednik seznam prisotnih, ki vključuje podatek, katerim organom in organizacijam pripadajo osebe, ki so jih države članice imenovale za svoje predstavnike.

Člen 11

Korespondenca

1. Korespondenca v zvezi z odborom za pritožbe se pošlje na Komisijo in naslovi na predsednika odbora za pritožbe.

2. Korespondenca za člane odbora za pritožbe se pošlje na stalna predstavništva. Poleg tega se lahko korespondenca pošlje neposredno osebam, ki so jih države članice imenovale za svoje predstavnike v odboru za pritožbe.

3. Stalna predstavništva in Komisija lahko določijo poseben osrednji elektronski naslov za korespondenco.

Člen 12

Dostop do dokumentov in zaupnost

1. Zahteve za dostop do dokumentov odbora za pritožbe se obravnavajo v skladu z Uredbo Evropskega parlamenta in Sveta (ES) št. 1049/2001 (2). O zahtevah za dostop do teh dokumentov odloča Komisija v skladu s svojim poslovnikom, kakor je bil spremenjen s Sklepom 2001/937/ES, ESPJ, Euratom (3). Če je zahteva naslovljena na državo članico, ta uporabi člen 5 Uredbe (ES) št. 1049/2001.

2. Razprave odbora za pritožbe so zaupne.

3. Dokumenti, ki se predložijo članom odbora za pritožbe in predstavnikom tretjih oseb, so zaupni, razen če je dostop do teh dokumentov odobren v skladu z odstavkom 1 ali če jih Komisija ne objavi na drug način.

4. Člani odbora za pritožbe, pa tudi predstavniki tretjih oseb, morajo spoštovati obveznosti v zvezi z zaupnostjo iz tega člena. Predsednik zagotovi, da so predstavniki tretjih oseb seznanjeni s svojimi obveznostmi v zvezi z zaupnostjo.

Člen 13

Varstvo osebnih podatkov

Odbor za pritožbe obdeluje osebne podatke v skladu z Uredbo (ES) št. 45/2001 Evropskega parlamenta in Sveta (4), in sicer na odgovornost predsednika, ki deluje kot upravljavec v smislu točke (d) člena 2 navedene uredbe.

Člen 14

Pregled

Komisija do aprila 2014 oceni, kako navedena pravila delujejo v praksi in lahko predlaga njihove popravke.

(1) UL L 55, 28.2.2011, str. 13.

(2) UL L 145, 31.5.2001, str. 43.

(3) UL L 345, 29.12.2001, str. 94.

(4) UL L 8, 12.1.2001, str. 1.